ΑΠΟΦΑΣΗ ΤΗΣ ΕΠΙΤΡΟΠΗΣ της 22ας Δεκεμβρίου 1992 για την παρέκκλιση από ορισμένες διατάξεις της απόφασης 72/462/ΕΟΚ του Συμβουλίου όσον αφορά τις εισαγωγές κρεάτων με προορισμό τα Κανάρια Νησιά και τον καθορισμό των κανόνων που εφαρμόζονται μετά τις εισαγωγές των (Το κείμενο στην ισπανική γλώσσα είναι το μόνο αυθεντικό)

(93/78/ΕΟΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 72/462/ΕΟΚ του Συμβουλίου της 12ης Δεκεμβρίου 1972 περί των υγειονομικών προβλημάτων και των υγειονομικών μέτρων κατά τις εισαγωγές ζώων του βοείου και χοιρείου είδους και νωπών κρεάτων προελεύσεως τρίτων χωρών (1), όπως τροποποιήθηκε τελευταία από τον κανονισμό (ΕΟΚ) αριθ. 1601/92 (2), και ιδίως το άρθρο 31β,

Εκτιμώντας:

ότι βάσει του κανονισμού (ΕΟΚ) αριθ. 1601/92 προβλέπονται ορισμένα ειδικά μέτρα προς όφελος των Καναρίων Νήσων για ορισμένα γεωργικά προϊόντα-

ότι, σύμφωνα με τα άρθρα 4 και 17 της οδηγίας 72/462/ΕΟΚ, τα εισαγόμενα κρέατα στο έδαφος της Κοινότητας πρέπει να προέρχονται από μια εγκατάσταση η οποία να περιέχεται στον πίνακα των εγκαταστάσεων από τις οποίες τα κράτη μέλη χορηγούν άδεια για την εισαγωγή νωπών κρεάτων-

ότι η απόφαση 83/423/ΕΟΚ της Επιτροπής (3), όπως τροποποιήθηκε από την απόφαση C (92) 1730 της Επιτροπής (4), καταρτίζει τον πίνακα των εγκεκριμένων για την εισαγωγή νωπών κρεάτων στην Κοινότητα εγκαταστάσεων της Δημοκρατίας της Παραγουάης-

ότι οι ισπανικές αρχές ζήτησαν από την Επιτροπή να εισάγουν, προσωρινά, με αποκλειστικό προορισμό τα Κανάρια Νησιά, ορισμένα κρέατα προερχόμενα από την εγκατάσταση "Sant Jordi" Srl που βρίσκεται στην Παραγουάη- ότι, αν και η Παραγουάη περιέχεται στον πίνακα των χωρών από τις οποίες τα κράτη μέλη επιτρέπουν την εισαγωγή των νωπών κρεάτων, η εγκατάσταση αυτή δεν περιέχεται στον πίνακα των εγκεκριμένων εγκαταστάσεων-

ότι, για να αποφευχθεί η διαταραχή των παραδοσιακών ρευμάτων συναλλαγών, θα πρέπει να δοθεί η άδεια στην Ισπανία να εισάγει με αποκλειστικό προορισμό τα Κανάρια Νησιά, τα νωπά κρέατα που προέρχονται από την εν λόγω εγκατάσταση-

ότι η Ισπανία αναλαμβάνει την υποχρέωση να μην αποστείλει εκ νέου από τα Κανάρια Νησιά στο υπόλοιπο κοινοτικό έδαφος τα κρέατα, τόσο ως νωπά κρέατα όσο και ως παράγωγα προϊόντα, που προέρχονται από την εν λόγω εγκατάσταση-

ότι τα κρέατα αυτά θα πρέπει να συνοδεύονται από το υγειονομικό πιστοποιητικό το οποίο προβλέπεται από την απόφαση 86/191/ΕΟΚ της Επιτροπής της 9ης Απριλίου 1986 όσον αφορά τους υγειονομικούς όρους για τα νωπά κρέατα τα προερχόμενα από την Παραγουάη (5)- ότι τα κρέατα αυτά δεν πρέπει να αποσταλούν εκ νέου από τα Κανάρια Νησιά στην υπόλοιπη Κοινότητα- ότι, για το σκοπό αυτό και προκειμένου να αποφευχθεί το ενδεχόμενο απάτης, θα πρέπει να προβλεφθεί ειδική σήμανση των κρεάτων αυτών-

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Εξουσιοδοτείται η Ισπανία να εισάγει, με άμεσο προορισμό τα Κανάρια Νησιά, έως τις 31 Δεκεμβρίου 1994, νωπά κρέατα προερχόμενα από το σφαγείο και το εργαστήριο τεμαχισμού:

Sant Jordi Srl

Capitan Lombardo y Calle Corta

Asuncion Departamento Central

Paraguay.

Άρθρο 2

1. Η αναφερόμενη στο άρθρο 1 άδεια ισχύει μόνο για τα νωπά κρέατα βοοειδών, δίχως κόκαλα, με εξαίρεση τα σφάγια, απαλλαγμένα από τα κύρια ιχωροδόχα γάγγλια, τα οποία φέρουν όλες τις εγγυήσεις που προβλέπονται στο υγειονομικό πιστοποιητικό που τα συνοδεύει και το οποίο είναι σύμφωνο με το πρότυπο που αναφέρεται στο παράρτημα Α της απόφασης 86/191/ΕΟΚ.

2. Τα νωπά κρέατα που αναφέρονται στην παράγραφο 1 καθώς και οι συσκευασίες τους θα πρέπει να φέρουν σήμανση με μελάνη, η οποία συνίσταται στα γράμματα "CAN", οι εξωτερικές διαστάσεις των οποίων πρέπει να έχουν μήκος τουλάχιστον 30 mm και πλάτος 30 mm.

Άρθρο 3

1. Η Ισπανία δεν αποστέλλει από τα Κανάρια Νησιά στο υπόλοιπο έδαφός της ή στις άλλες χώρες μέλη της Κοινότητας τα κρέατα που αναφέρονται στο άρθρο 1 ούτε ως νωπά κρέατα ούτε ως παράγωγα προϊόντα.

2. Η Ισπανία θεσπίζει ένα σύστημα ελέγχου για να εγγυηθεί την εφαρμογή των μέτρων που προβλέπονται στην παράγραφο 1.

Η Ισπανία ενημερώνει την Κοινότητα και τα άλλα κράτη μέλη τα οποία συνέρχονται στο πλαίσιο της μόνιμης κτηνιατρικής επιτροπής του ισχύοντος συστήματος ελέγχου.

Άρθρο 4

Η παρούσα απόφαση απευθύνεται στην Ισπανία.

Βρυξέλλες, 22 Δεκεμβρίου 1992.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 302 της 31. 12. 1972, σ. 28.

(2) ΕΕ αριθ. L 173 της 27. 6. 1992, σ. 13.

(3) ΕΕ αριθ. L 238 της 27. 8. 1983, σ. 39.

(4) ΕΕ αριθ. C 190 της 29. 7. 1992, σ. 2.

(5) ΕΕ αριθ. L 140 της 27. 5. 1986, σ. 32.